משטרת נצרת עצרה שלושה קרובי משפחה של הנער בן ה-17 מנצרת שפרסם סרטון הזדהות עם שלושת החטופים. שלושת העצורים, בני 60-40, חשודים שאיימו עליו ויובאו היום (ג') לבית משפט השלום בנצרת שם תבקש המשטרה להאריך את מעצרם. ח"כ חנין זועבי, קרובת משפחתו של הנער, נשאלה הבוקר בראיון לשרון גל ב-102FM, רדיו תל אביב: "את לא מגדירה את החוטפים טרוריסטים?", והשיבה: "הם לא טרוריסטים. אני לא מסכימה איתך, הם אנשים שלא רואים שום פתח לשנות את המציאות שלהם והם נאלצים להשתמש באמצעים האלה, עד שישראל תתפכח קצת, עד שהאזרחים של ישראל והחברה תתפכח קצת ותרגיש את הסבל של האחר".

עוד בעקבות החטיפה:

משפחות החטופים נפגשות: "חיזוק עצמי"

על הכוונת: מוסדות חמאס ובכירי הארגון

"סיפור יחסית זניח". החטיפה לא בכותרות

"טרוריסטים חטפו את ילדינו. תחזירו אותם ועדיף לכם לעשות את זה עכשיו", אמר הנער בשלוש שפות - ערבית, אנגלית ועברית, בסרטון שעורר גל תגובות לאחר פרסומו אתמול ב-ynet. זועבי הצעיר פנה לראש הממשלה בנימין נתניהו: "לביבי ולכל הממשלה שלו אני אומר: תתעוררו ותפסיקו לשתף פעולה עם מחבלים וטרוריסטים. הרשות הפלסטינית מהטרוריסטים הכי גדולים. שלשום הנערים האלו נחטפו ומחר זה יכול להיות אני, אתה או כל ישראלי אחר - ערבי או יהודי. אני ישראלי ואשאר ישראלי. ישראל תישאר מדינה יהודית ודמוקרטית. עם ישראל חי".

האזהרה הגיעה אתמול "לדאוג לביטחונו" ynet ח"כ יריב לוין פנה אתמול לשר לביטחון פנים בבקשה לשמור עליו: "להפסיק את ההסתה שחנין זועבי שותפה לה" סערת הנער הערבי הציוני: "לדאוג לביטחונו"

הסרטון זכה לאלפי שיתופים ולתגובות רבות בפייסבוק. בין היתר התקבלו אלפי תגובות מהמגזר הערבי כגון "חולה נפש", "הוא לא מבין על מה הוא מדבר", "בא לי לחנוק אותך", "הלוואי שבפעם הבאה זה יהיה התור שלך", "כלב", "זבל" ו"הוא מדבר אך ורק בשמו".

תגובות נזעמות נשמעו מצד קרובי משפחה, בהם ח"כ חנין זועבי שאמרה ל-ynet: "אני שמחה שההסברה הישראלית כל כך במצוקה עד שהיא צריכה ילדון טיפש ומסכן, מעוות זהות וחסר מודעות, שמרגיש כל הזמן שהוא חייב להתנצל בפני אדוניו החזקים. הצורך העז של הישראלים להבליט את המקרה ההזוי הזה מעיד על הצורך בלגיטימיות וניקיון פנים של המדינה, גם אם בא מכיוונים מפוקפקים והזויים". כאמור, בעקבות התגובות הקשות התקבלה במשטרת נצרת על איומים והמשטרה פעלה ועצרה חשודים. אמו של הנער נקראה להעיד.

כאמור, ח"כ חנין זועבי אמרה בתוכנית הבוקר עם שרון גל שהחוטפים אינם טרוריסטים בעיניה. "אני לא מופתעת בכלל", אמרה, וציינה כי "אנשים חיים תחת כיבוש בחיים לא-נורמליים".

אמו של הנער אמרה ל-ynet כי היא לא ידעה על המעצרים. "אני מאוד מופתעת מכל העניין שהתפשט בכל העולם. בני אדם נקי ומכובד. הוא תמיד אומר שהוא בעד שלום וחיים משותפים בין ערבים ליהודים. הוא אף פעם לא חשב לפגוע באחרים. צריכים לכבד את דעתו בעניין. הוא לא אמר דברים שפוגעים באחרים. אני תומכת בדבריו ומקווה שהחטופים יחזרו לחיק משפחתם שלמים ובריאים. גם פוליטיקאים מהמגזר טועים ולא שומעים התנגדויות נגדם".

שר החוץ אביגדור ליברמן התייחס בעמוד הפייסבוק שלו לדבריה של ח"כ חנין זועבי לפיהם חוטפי הנערים אינם טרוריסטים: "לא רק החוטפים הם טרוריסטים גם חנין זועבי היא טרוריסטית. דינם של החוטפים ודינה של המסיתה, מעודדת החטיפות, זועבי צריך להיות זהה".